Kritikken regner nu ned over Uffe Elbæk og de øvrige tre folketingsmedlemmer, Rasmus Nordqvist, Susanne Zimmer og Sikandar Siddique, der i går meldte sig ud af Alternativet.

De valgte alle fire at blive løsgængere i Folketinget – men de burde helt have forladt Folketinget og overladt mandatet til deres suppleanter i Alternativet, lyder kritikken fra partiets bagland.

I Nordjylland er der forargelse over, at Susanne Zimmer, der er valgt der, ikke overlader mandatet til sin suppleant i Alternativet.

- Vi er enormt frustrerede over det, siger Alternativets forperson i Nordjyllands Storkreds, Bente Holm Villadsen.

- Nu er jeg normalt ikke så grov i min mund, men det her er bare ikke i orden. Jeg kan ikke kende Susanne i det her. Hun er normalt ikke en person, som vil handle egoistisk, som det her er

Hvorfor er det egoistisk?

- Fordi i stedet for, at det er Alternativets politiske projekt, som hun er valgt på, der er i fokus, så vælger hun at tage sin grundlovssikrede ret til sig og sige, at hun har ret til at blive i Folketinget.

- Hun bør lade sit mandat gå tilbage til medlemmerne. Hun svigter både de nordjyske, østjyske og midt- og vestjyske vælgere. Susanne fik jo ikke så mange stemmer selv, siger Bente Holm Villadsen og uddyber, at Susanne Zimmer kun blev valgt ind på et tillægsmandat ved hjælp af stemmer fra alle de nævnte storkredse.

Susanne Zimmer fastslår dog, at hun på ingen måde har dårlig samvittighed.

- Det, jeg står for, er det samme, som jeg hele tiden har stået for. Derfor kører jeg videre med mit politiske budskab, som jo er det, som jeg er blevet valgt ind på, siger hun og tilføjer, at Alternativet flere gange selv har taget imod afhoppere fra andre partier.

- Så når der kommer nogen, er det i orden, men når der går nogen, er det ikke i orden. Man kunne jo godt godt tolke den her kritik i retning af, at det er dobbeltmoralsk, lyder det fra Susanne Zimmer.

Så mange stemmer fik udbryderne Uffe Elbæk, kredsmandat. Stemmer på Alternativet i København 29.405. Heraf fik Elbæk 7.587 personlige stemmer.

Rasmus Nordqvist, tillægsmandat. Stemmer på Alternativet i Sjælland 10.305. Heraf fik Nordqvist 1.499 personlige stemmer.

Susanne Zimmer, tillægsmandat. Stemmer på Alternativet i Nordjylland 7.268. Heraf fik Zimmer 774 personlige stemmer.

Sikandar Siddique, tillægsmandat. Stemmer på Alternativet i Københavns omegn 9.535. Heraf fik Siddique 2.154 personlige stemmer. Hverken Rasmus Nordqvist, Sikandar Siddique eller Susanne Zimmer fik nok stemmer ved valget i 2019 til et såkaldt kredsmandat. Deres fire pladser i Folketinget er et resultat af, at partiet på landsplan fik over 2 procent af stemmerne. Kun Uffe Elbæk fik nok stemmer til et selvstændigt kredsmandat.

Illoyalt

Rasmus Foged, der er folketingskandidat for Alternativet i Midtjylland og var en af kandidaterne, der stillede op til valget som politisk leder i januar, er heller ikke tilfreds.

- Jeg synes, at det er illoyalt over det parti, som de har stillet op for, og over for de vælgere, som de har været med til at overbevise om at stemme på Alternativet. Jeg ville ikke have en god smag i munden, hvis jeg havde gjort det samme, siger Rasmus Foged.

Men vælgerne har jo blandt andet stemt på de her fire personligt?

- Ja, men der er jo ikke nogen af dem, som har fået stemmer nok til at få et selvstændigt mandat. De har alle sammen fået en masse stemmer fra Alternativets liste, så derfor synes jeg, at det vil være mest naturligt at aflevere det mandat til partiet, når man nu ikke ønsker at repræsentere partiet længere, siger Rasmus Foged.

I Rasmus Nordqvists valgkreds på Sjælland er opfordringen også klar: Han bør overlade pladsen i Folketinget til suppleanten Sascha Faxe.